Președintele PSD Diaspora: Protestul din 10 august nu poate fi considerat o manifestație a Diasporei, au fost prezenți numai 2000 de români veniți din străinătate

Protestul din 10 august nu poate fi considerat o manifestaţie a Diasporei întrucât au fost prezenţi numai 2.000 de români veniţi din străinătate, ci o acţiune antidemocratică la care au participat, din culise, preşedintele şi liderii opoziţiei, a declarat preşedintele PSD Diaspora, Lilla Debelka, citată într-un comunicat remis AGERPRES.

Potrivit sursei citate, valul de incitări la violenţă de pe reţelele online de comunicare şi lipsa de asumare din ultimul moment a organizării protestului demonstrează premeditarea violenţelor, care s-au manifestat regretabil, cu sprijinul liderilor formali şi spirituali ai evenimentului.

„În timpul protestului, USR şi-a făcut campanie, strângând semnături pentru iniţiativa ‘Fără penali’, iar Klaus Iohannis a avut o intervenţie publică inadmisibilă şi incompatibilă cu calitatea de Preşedinte al României. Ignorând atribuţia sa de mediere, Iohannis a condamnat instituţia Jandarmeriei care asigură ordinea publică, fără o analiză oficială echilibrată, şi a incitat la violenţă şi huliganism. Preşedintele a devenit, astfel, complice la subminarea autorităţii instituţiilor statului şi la tentativa de răsturnare a ordinii de drept”, a susţinut preşedintele PSD Diaspora.

Totodată, conform aceleiaşi surse, Lilla Debelka a condamnat actele de violenţă asupra jandarmilor şi actele grave de huliganism, prin incendierea spaţiilor din zona Victoriei şi vandalizarea Muzeului Antipa.

„Potrivit lui Iohannis, protestatarii violenţi ar fi trebuit să fie lăsaţi să intre în Palatul Victoria şi să decimeze Jandarmeria! Am asistat ieri aşadar, dar şi cu multe zile înaintea protestului, la o instigare pe scară largă împotriva Guvernului, a premierului, a PSD. Foarte grav este că au fost acte de instigare împotriva membrilor şi simpatizanţilor PSD. Acestea au venit din partea lui Iohannis, a liderilor opoziţiei – Orban, Cioloş, a unor reprezentanţi ai societăţii civile”, afirmă preşedintele PSD Diaspora.

În acelaşi comunicat, Lilla Debelka menţionează că Poliţia trebuie să cerceteze cine a organizat protestul şi cine a instigat la violenţă, iar „SRI este obligat să informeze despre grupările violente, în special despre prezenţa galeriilor de fotbal, dacă pretinde că nu s-a implicat în acest protest”.

„Oamenii din spatele protestului din 10 august au cerut pur şi simplu pulverizarea democraţiei, iar destabilizarea statului de drept nu este altceva decât destabilizarea României”, a conchis Lilla Debelka.

(Sursa Foto: Facebook)